Uredba Komisije (ES) št. 2047/2001

z dne 18. oktobra 2001

o spremembi Uredbe (ES) št. 1623/2000 o določitvi podrobnih pravil za izvajanje Uredbe Sveta (ES) št. 1493/1999 o skupni ureditvi trga za vino ob upoštevanju tržnih mehanizmov

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino [1], kakor je bila nazadnje spremenjena z Uredbo (ES) št. 2826/2000 [2], in zlasti člena 33 Uredbe,

ob upoštevanju naslednjega:

(1) Da bi lahko destilacijski ukrep iz člena 29 Uredbe (ES) št. 1493/1999 veljal za največje možno število pridelovalcev, je bilo sklenjeno, da se odloži uveljavitev ukrepa s 1. septembra na 16. oktober 2001. Za izboljšanje učinkovitosti ukrepa je treba destilarnam, ki hitro potrebujejo alkohol in zato želijo pričeti destilacijo čim prej, to dovoliti s hitro odobritvijo pogodb za destilacijo do določenega odstotka. Ta sprememba se uporablja od dneva odprtja tega destilacijskega ukrepa.

(2) Člen 93 Uredbe Komisije (ES) št. 1623/2000 [3], kakor je bila nazadnje spremenjena z Uredbo (ES) št. 1660/2001 [4], določa podrobna pravila za javno prodajo vinskega alkohola zaradi odstranitve iz zalog intervencijskih služb za njegovo uporabo kot bioetanol v Skupnosti. Glede na dosedanje izkušnje je treba nekatere določbe spremeniti, med drugim tiste glede obsega serij za prodajo in roka za odvoz alkohola.

(3) Ukrepi, predvideni s to uredbo, so v skladu z mnenjem Upravljalnega odbora za vino –

SPREJELA NASLEDNJO UREDBO:

Člen 1

Uredba (ES) št. 1623/2000 se spremeni:

1. V členu 63 se doda naslednji odstavek:

"5a. Z odstopanjem od odstavka 5 lahko države članice odobrijo pogodbe, sklenjene med 16. in 31. oktobrom 2001, takoj po njihovi predložitvi, za količino, ki ne presega 20 % količine, na katero se pogodbe nanašajo."

2. Člen 93 se spremeni:

(a) Odstavek 2 se nadomesti z naslednjim:

"2. Količina alkohola, ki je naprodaj, se razdeli na serije. Komisija odloči o sestavi serij. Razen če Komisija določi drugače, se skladno s postopkom, določenim v členu 75 Uredbe (ES) št. 1493/1999, sestavi serija za vsako podjetje na odobrenem seznamu in se vsakemu podjetju na odobrenem seznamu dodeli serija. Če podjetje ne prevzame alkohola, ki je naprodaj, mora najpozneje 30 dni po datumu objave obvestila o javni prodaji alkohola o tem obvestiti Komisijo in intervencijsko agencijo. Od dne prejetja obvestila o zavrnitvi za zavrnjeni alkohol ne velja več prepoved o fizičnem premikanju na podlagi člena 95(2) te uredbe in se lahko med naslednjo prodajo proda."

(b) Odstavek 5 se nadomesti z naslednjim:

"5. Razen v primeru, ko je bila pred kakršnim koli odvozom in najpozneje na dan izdaje naloga o odvozu položena stalna varščina, nabavna podjetja predložijo dokazilo, da so pri zadevni intervencijski agenciji položila varščino o vestnem izvajanju pogodbe, ki zagotavlja, da se alkohol uporablja kot bioetanol za gorivo."

(c) Odstavek 6 se nadomesti z naslednjim:

"6. Ves alkohol je treba odpremiti najpozneje v šestih mesecih po prejetju obvestila o odločitvi Komisije o dodelitvi prodaje."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba se uporablja od 16. oktobra 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. oktobra 2001

Za Komisijo

Franz Fischler

Član Komisije

[1] UL L 179, 14.7.1999, str. 1.

[2] UL L 328, 23.12.2000, str. 2.

[3] UL L 194, 31.7.2000, str. 45.

[4] UL L 221, 17.8.2001, str. 8.

--------------------------------------------------